
König Ruprecht I. und sein Strafzug 1405 gegen die Wetterauer Ritter und Grafen

In der historischen Schreib- und Ausdrucksform:

" König Ruprecht  befreit die stadt Friedberg von aller ansprache wegen ihrer teilnahme an der zerstörung genannter schlösser in der Wetterau. - Heidelberg, 1409 dez. 4. "

     Wir Ruprecht von gots gnaden Romischer Kunig, zu allen ziten merer des richs, bekennen offinbar mit diesem briefe, als wir mit unser selbs libe in die Wederauwe gezogen waren und daselbst Ruckingen, Hoeste, Carben, Memmelriß, Hudelngeseße und etliche andere sloße gewonnen, zurbrachen und zurslauften von name und raubes wegen, der uns und dem riche darus und darin gescheen was: des haben wir zu derselben ziit unsere lieben getruwen burgermeistere, rad und burgere gemeinlich unser und des heiligen richs stad Friedeberg von unsern und des richs wegen erfordert, ersucht und ermant, uns und dem riche darzu zu helfen und zu dienen, als sie auch getruwelichen getan habent, daz uns sunderlich zu danke von yn ist. Und herumbe so wollen wir, seczen und orden in craft diß briefs, das die obgenanten burgermeistere, rad und burgere unser und des heiligen richs stad Friedeberg gemeinlich und sunderlich furbaz eweclich ane alle ansprach und forderunge von des vorgenanten zoges und geschichte wegen sin und verliben sollen und das auch nymand, wer der sii, sie und die yren darumbe nummer angesprechen noch yr lip oder gut ofhalten, bekummern oder beclagen solle in dheine wise. Und ob daruber von der vorgenanten geschicht wegen dheinerley orteil uber die vorgenanten burgeremeister, rad und burgere gemeinlich oder sunderlich gesprochen oder yr lip oder gut sust ufgehalten oder bekummert wörde, wollen wir, das dasz allez keyn craft oder macht haben solle in dheine wise, und vernichten daz auch in craft diß briefs. Und wer darwider dete, der sal in unser und des heiligen richs swere ungnade verfallen sin und darzu in eine pene zwenzig marke lotiges goldes, die halb in unser camer und daz ander halb teile den obgenanten von Friedeberg unleálich gefalen sollent. Orkund diß briefs versigelt mit unser kuniglicher majestat anhangendem ingesigel. Geben zu Heidelberg, nach Cristi geburte in dem vierzehenhundertstem und nunden jare, of sant Barbaren tage der heiligen jungfrauwen und mertlerin, unsers richs in dem zehenden jare.

_________________________________________________________________ 

(s.a.: Darmstadt, 1. or. perg. m. anh. u. beilieg. siegelresten, auf d. bug: ad mandatum domini regis Johannes Winheim, rückw.: R  Bertholdus Durlach; 2. vidimus des Frankfurter rats vom 5. jan. 1434 (vig. ep. dom.), perg.,siegel fehlt; Friedberg, rotes buch 186 nr. 145;

Friedberger Urkundenbuch, Bd.1,-1216 - 1410-, M.FOLTZ, Nr. 838, S. 573 )
